**Dorințe**

*Nicu Hăloiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dorințe

Dă-mi salcie din frunza ta ce plânge

și se pleacă spre unda cristalină,

că am văzut pe cruce cum se frânge

o întrupare din humă și lumină!

Dă-mi primăvară ochii tăi senini

și luminoși în razele-ți de soare,

că am văzut cum Împăratul moare

încoronat cu-o ramură de spini!

Dă-mi tu vânt încrâncenarea crudă

de-a biciui peste obraz pământul,

că-am auzit cum lumea mea, zăludă,

și-a răstignit pe crucea ei, Cuvântul!

Dă-mi tu soare din raza ta fierbinte,

când deschid ochii în geana dimineții,

că am văzut privirea Lui cuminte,

cum suferea primindu-și chinul vieții!

Dar, dă-mi Doamne, timpul înapoi,

să fac aceleași lucruri, dar mai bine,

n-aș fi fost singur, cu soarta în război,

Te-aș fi chemat în ajutor pe Tine!